Ich han lieb mit ſenid̾ leide
ICh han lieb mit ſenid̾ leide·
des mv̊s ich vil ofte rúwig ſi·
ia enkan ich niht vnd̾ſcheide·
miner froͤide lige ie trurē bi·
ſvs v̾lúſe ich mine wūneklichē tage·
dc dú gůte erkēnet niht min not
des meret ſich min clage·

Ia en weis niht div wolgetane·
dc ſi mich alſo v̾derbē lat·
ſol ich leben ī zwiuel wane·
wie wirt miner ſoꝛgē dāne rât·
hei wā mvͤſt ab̾ ich ir minē kvmb̾ ſagē·
den ich hā von ſenedē pine· ſiſt ſo gv̊t
dc ſi mir hvlfe klagen·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse